Simona Radiș și Ancuța Bodnar și-au apărat aurul la dublu vâsle feminin, sâmbătă, în cadrul Campionatelor Mondiale de la Belgrad. România s-a clasat pe prima poziție la 8+1 feminin după o cursă extraordinară a echipajului nostru, a anunțat Federația Română de Canotaj.
Simona Radiș și Ancuța Bodnar s-au impus fără emoții în finala de la dublu vâsle feminin. Ele erau deja campioanele europene, mondiale și olimpice ale probei, una în care par să nu aibă egal.
"Fetele noastre de aur, Simona Radiș și Ancuța Bodnar, au făcut spectacol în finala de azi, impunându-se detașat în fața echipajelor din Lituania și Statele Unite. Felicitări!", a fost mesajul Federației Române de Canotaj.
Al doilea aur pentru România la Mondialele de la Belgrad a fost adus de echipajul de 8+1 feminin. Campioanele noastre s-au calificat astfel și la Jocurile Olimpice de la Paris din 2024.
Echipajul de 8+1 feminin a fost alcătuit din Ioana Vrînceanu, Roxana Anghel, Mădălina Bereș, Maria Tivodariu, Amalia Bereș, Magdalena Rusu, Adriana Adam, Iuliana Buhuș și Ștefania Petreanu.
"Felicitări sportivelor noastre pentru o cursă extraordinară", a exclamat Federația Română de Canotaj.
Magdalena Rusu a fost protagonista unui moment deosebit. Medaliată cu aur la 8+1 feminin și argint la patru rame feminin, sportiva a fost cerută în căsătorie de iubitul ei, Iulian Crăciun, la Belgrad.
"Felicitări! Vă dorim o viață frumoasă, plină de iubire și înțelegere", le-a urat federația.
România este pe poziția a 4-a în clasamentul pe medalii.
"România ocupă locul 4 în clasamentul pe medalii la Campionatele Mondiale de Canotaj 2023, după Olanda, Marea Britanie și Italia, dar înaintea Elveției, Irlandei, Ucrainei, Germaniei și Australiei. Țara noastră a participat la competiții cu 13 echipaje compuse din 34 de sportivi și a încheiat cu cinci medalii câștigate: două de aur, una de argint și două de bronz. Federația Română de Canotaj se mândrește și cu o performanță fără precedent: 11 echipaje s-au calificat la Jocurile Olimpice de la Paris 2024. Felicitări tuturor!", spune Federația Română de Canotaj.